[pic] | EUROOPAN YHTEISÖJEN KOMISSIO |

Bryssel 10.1.2008

KOM(2007) 871 lopullinen

2006/0129 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta

Euroopan parlamentin ja neuvoston direktiivin antamiseksi ympäristönlaatunormeista vesipolitiikan alalla sekä direktiivien 82/176/ETY, 83/513/ETY, 84/156/ETY, 84/491/ETY, 86/280/ETY ja 2000/60/EY muuttamisesta

2006/0129 (COD)

KOMISSION TIEDONANTOEUROOPAN PARLAMENTILLEEY:n perustamissopimuksen 251 artiklan 2 kohdan toisen alakohdan mukaisestineuvoston vahvistamasta yhteisestä kannasta

Euroopan parlamentin ja neuvoston direktiivin antamiseksi ympäristönlaatunormeista vesipolitiikan alalla sekä direktiivien 82/176/ETY, 83/513/ETY, 84/156/ETY, 84/491/ETY, 86/280/ETY ja 2000/60/EY muuttamisesta

(ETA:n kannalta merkityksellinen teksti)

1 TAUSTA

Ehdotus toimitettiin Euroopan parlamentille ja neuvostolle (asiakirja KOM(2006) 397 lopullinen – 2006/0129 COD): | 17. heinäkuuta 2006 |

Euroopan talous- ja sosiaalikomitea antoi lausuntonsa: | 15. helmikuuta 2007 |

Euroopan parlamentti antoi lausuntonsa ensimmäisessä käsittelyssä: | 22. toukokuuta 2007 |

Yhteisen kannan vahvistamispäivä (määräenemmistöllä): | 20. joulukuuta 2007 |

2 KOMISSION EHDOTUKSEN TAVOITE

Komission ehdotus direktiiviksi ympäristönlaatunormeista vesipolitiikan alalla (direktiivi prioriteettiaineista) on vesipolitiikan puitedirektiivin (2000/60/EY) johdannaisdirektiivi. Sen tavoitteena on

- asettaa ympäristönlaatunormit tietyille aineille (vesipolitiikan puitedirektiivin 16 artiklan 7 kohdan perusteella),

- kumota aiempaa lainsäädäntöä (vesipolitiikan puitedirektiivin 16 artiklan 10 kohdan vaatimuksen mukaisesti),

- tarkistaa vaarallisten prioriteettiaineiden luettelo (päätöksen 2455/2001/EY perusteella).

Ehdotukseen ei sisälly päästöjen hallinnan lisätoimia (joista säädetään vesipolitiikan puitedirektiivin 16 artiklan 6 ja 8 kohdassa), sillä komissio on esittänyt vuosina 2000–2006 yli 30 yhteisön säädöstä, joilla otetaan käyttöön kyseisten aineiden päästöjen hallintatoimia (mm. asetus (EY) N:o 1907/2006 kemikaalien rekisteröinnistä, arvioinnista ja lupamenettelyistä (REACH) ja torjunta-aineiden kestävää käyttöä koskeva temaattinen strategia (KOM(2006) 373 lopullinen)). Kun otetaan huomioon myös muu voimassa oleva lainsäädäntö (mm. direktiivi 96/61/EY ympäristön pilaantumisen ehkäisemisen ja vähentämisen yhtenäistämiseksi), jäsenvaltioilla on käytössään riittävät välineet vesipolitiikan puitedirektiivin tavoitteiden saavuttamiseksi. Tämä lähestymistapa esitettiin prioriteettiaineista annettuun direktiiviin liittyvässä tiedonannossa (KOM(2006) 398 lopullinen) ja vaikutustenarvioinnissa (SEC(2006) 947 lopullinen). Valittu lähestymistapa ja useiden direktiivien kumoaminen auttavat myös saavuttamaan parempaan sääntelyyn liittyviä tavoitteita.

3 YHTEISTÄ KANTAA KOSKEVAT HUOMIOT

3.1 Yleiset huomiot

Komissio hyväksyi Euroopan parlamentin ensimmäisessä käsittelyssä hyväksymistä 71 tarkistuksesta 29 joko kokonaan, osittain tai periaatteessa. Yhteiseen kantaan on nyt sisällytetty sellaisenaan, osittain tai sisältönsä puolesta 22 tarkistusta.

Komissio hyväksyi kaikki tarkistukset, joiden tarkoituksena oli ehdotuksen soveltamisalan selkeyttäminen. Komissio ei hyväksynyt tarkistuksia, joilla luetteloon lisättiin muita aineita tai joilla muutettiin vaarallisten prioriteettiaineiden luokitusta. Komissio katsoo, että tämä ei ole ehdotuksen soveltamisalan ja asiaan sovellettavan yhteisön lainsäädännön säännösten mukaista. Komissio hylkäsi myös kaikki tarkistukset, joissa toistetaan vesipolitiikan puitedirektiivissä (2000/60/EY) jo ennestään säädetyt velvoitteet tai jotka rajoittavat komission aloiteoikeutta.

Neuvosto on päättänyt sisällyttää yhteiseen kantaan useita parlamentin tarkistuksia joko sellaisenaan, osittain tai sisältönsä puolesta, koska ne selkeyttävät tekstiä tai täsmentävät komission ehdotuksen yksityiskohtia. Tarkistuksista suurinta osaa ei kuitenkaan ole sisällytetty yhteiseen kantaan, koska neuvosto on komission kanssa samaa mieltä siitä, että ne ovat tarpeettomia ja/tai epätoivottuja.

Komissio katsoo, että 20. joulukuuta 2007 määräenemmistöllä vahvistettu yhteinen kanta ei muuta ehdotuksen lähestymistapaa tai tavoitteita, joten komissio voi tukea yhteistä kantaa sellaisenaan.

3.2 Yksityiskohtaiset huomiot

3.2.1 Komission hyväksymät Euroopan parlamentin tarkistukset, jotka on sisällytetty yhteiseen kantaan kokonaan, osittain tai periaatteessa

Tarkistukset 1, 4, 7, 8, 14, 21, 24, 29, 30, 35, 36, 40, 52 ja 73 on sisällytetty jossakin muodossa. Ne selkeyttävät ja täsmentävät sisältöä ja etenkin käsiteltävänä olevan direktiivin ja vesipolitiikan puitedirektiivin sekä muun asiaan sovellettavan yhteisön lainsäädännön välistä suhdetta.

3.2.2 Euroopan parlamentin tarkistukset, joita komissio ei hyväksynyt mutta jotka on sisällytetty yhteiseen kantaan kokonaan, osittain tai periaatteessa

Tarkistuksiin 20 ja 66 sisältyi sellainen viittaus vesipolitiikan puitedirektiiviin, joka on ristiriidassa kyseisen direktiivin säännösten kanssa. Neuvosto muotoili 1 ja 3 artiklaa selkeämmiksi siten, että viittauksiin sisältyy tarkistusten periaate, mutta artiklat ovat silti johdonmukaisia direktiivin kanssa. Komissio voi näin ollen hyväksyä yhteisen kannan.

Tarkistuksella 26 lisätään joustavuutta sallimalla laatunormien noudattamisen seuranta sedimentissä ja/tai eliöstössä veden sijaan, mutta tarkistus ei ole riittävän selkeä eikä siihen sisälly riittäviä takeita siitä, että suojelun taso ei kärsi. Yhteisen kannan 3 artiklan uudessa 2 kohdassa nämä puutteet on korjattu: siinä sallitaan sedimentin ja/tai eliöstön seuranta säännöksellä, joka on selkeä ja läpinäkyvä ja jonka nojalla komissio pystyy varmistamaan, että ympäristönsuojelutavoitteet ja sisämarkkinoiden toimintaedellytykset ovat toisiaan vastaavat kaikissa jäsenvaltioissa. Komissio voi näin ollen hyväksyä yhteisen kannan.

Tarkistuksissa 32, 33 ja 45 määriteltiin etukäteen aiheellinen toimintatapa eikä niissä siten kunnioitettu komission aloiteoikeutta. Näiden kohtien periaatteellinen sisältö on otettu huomioon yhteisen kannan uudessa 7 artiklassa, jossa säädetään yhteisön laajuisten päästöjen hallintatoimien tarpeen säännöllisestä arvioimisesta. Tämä sopii yhteen vesipolitiikan puitedirektiivin 18 artiklassa asetettujen velvoitteiden kanssa, joten komissio voi hyväksyä sen.

Tarkistuksessa 47 komissiota vaadittiin laatimaan kertomus kolmansista maista peräisin olevista pilaavista aineista. Tätä asiaa käsitellään periaatteessa yhteisen kannan uudessa 6 ja 7 artiklassa. Komissio voi periaatteessa hyväksyä molemmat artiklat, mutta se toivoisi vielä erityisesti 6 artiklan hiomista siten, että se olisi oikeudellisesti selkeä eli siinä mainittaisiin ne direktiivin 2000/60/EY säännökset, joiden mukaan jäsenvaltioilla on oikeus hoitaa useamman kuin yhden valtion alueeseen vaikuttavia pilaantumisongelmia. Näin varmistettaisiin, että jäsenvaltio ei riko ehdotetun direktiivin säännöksiä.

Tarkistuksissa 50 ja 51 ehdotettiin komission ehdotuksen liitteen I osien A ja B yhdistämistä. Tätä ei voitu hyväksyä, sillä vesipolitiikan puitedirektiivissä säädetään muun muassa seurantaan liittyvistä erilaisista velvoitteista vesipolitiikan puitedirektiivin liitteiden eri osien aineille. Yhteisessä kannassa liitteiden kaksi osaa on yhdistetty, mutta siinä täsmennetään eri aineisiin sovellettavat erilaiset velvoitteet. Tämä ei ole yhtä selkeä vaihtoehto, mutta se ei muuta komission ehdotuksen sisältöä ja voidaan siten hyväksyä.

3.2.3 Euroopan parlamentin tarkistukset, joita komissio ja neuvosto eivät hyväksyneet ja joita ei ole sisällytetty yhteiseen kantaan

Komissio ja neuvosto hylkäsivät tarkistukset 2, 5, 6, 9, 10, 11, 19, 27, 28, 37, 39, 41, 44, 46, 47, 49, 53, 54, 56, 57, 58, 59, 60, 61, 62, 63, 65, 67, 69, 70, 71, 72, 74 ja 76, eikä niitä ole sisällytetty yhteiseen kantaan. Näissä tarkistuksissa ehdotettiin uusien aineiden lisäämistä luetteloon tai useiden vaarallisten prioriteettiaineiden luokituksen muuttamista. Lisäksi niihin sisältyi kohtia, jotka olivat ristiriidassa tai päällekkäisiä vesipolitiikan puitedirektiivin säännösten tai muun yhteisön lainsäädännön kanssa. Joissakin tarkistuksissa puolestaan puututtiin komission aloiteoikeuteen.

3.2.4 Euroopan parlamentin tarkistukset, jotka komissio hyväksyi kokonaan, osittain tai periaatteessa mutta joita ei ole sisällytetty yhteiseen kantaan

Komissio hyväksyi tarkistukset 3, 12, 13, 16, 17, 18, 22, 23, 25, 31, 34, 38, 43, 48 ja 79 osittain tai periaatteessa, mutta niitä ei ole sisällytetty yhteiseen kantaan. Komissio hyväksyy tarkistusten taustalla olevan ajattelun, mutta katsoo, että kyse on pääasiassa ehdotukseen tehdyistä selvennyksistä tai toimituksellisista lisäyksistä.

Neuvosto ei sisällyttänyt niitä yhteiseen kantaan, koska se piti niitä tarpeettomina ja/tai epätoivottuina.

3.2.5 Lisämuutokset, joita neuvosto on tehnyt ehdotukseen

Uudessa 2 artiklassa täsmennetään, että direktiivin 2000/60/EY määritelmiä sovelletaan myös tässä direktiivissä.

Yhteisen kannan 3 artiklan 5 kohdassa määritellään komission valtuudet tehdä muutoksia liitteen osiin. Yhteiseen kantaan sisällytettiin valvonnan käsittävä sääntelymenettely päätökseen 1999/468/EY (sellaisena kuin se on muutettuna neuvoston päätöksellä 2006/512/EY) tehtyjen viimeaikaisten muutosten valossa.

Komission ehdotuksen mukaan komission oli määrä soveltaa komiteamenettelyä 4 artiklaan (sekoittumisvyöhyke) ja 5 artiklaan (selvitys) liittyvien menetelmien tai ohjeiden mukauttamisessa. Nämä kohdat poistettiin, sillä katsottiin, että tämänasteinen yhdenmukaistaminen ei ollut tarpeellista. Komissio kuitenkin esitti lausuman, jossa se ilmoitti järjestävänsä jäsenvaltioiden välistä tietojenvaihtoa näistä aiheista.

Johdanto-osaan lisättiin 25 kappale, joka sisältää paremmasta lainsäädännöstä tehtyjen toimielinten välisten sopimusten 34 kohdan mukaisen tekstin vastaavuustaulukoista.

4 PÄÄTELMÄT

Neuvoston sisällyttämät muutokset auttavat selkeyttämään ehdotusta ja täsmentämään eräitä säännöksiä sekä varmistamaan näin yhteneväisyyden vesipolitiikan puitedirektiivin kanssa. Lisätyt sedimentin ja/tai eliöstön seurantaan liittyvät säännökset voidaan hyväksyä, sillä komissio on yhtä mieltä niiden tarkoitusperistä ja pystyy säännösten nojalla varmistamaan, että jäsenvaltiot soveltavat samaa suojelun tasoa ja että sisämarkkinat toimivat siten moitteettomasti. Komissio voi näin ollen hyväksyä yhteisen kannan.